http://www.thaigov.go.th

 วันนี้ (12 กรกฎาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ​ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติจัดตั้งศาลปกครองและวีธีพิจารณาคดีปกครอง (ฉบับที่ ..)

 พ.ศ. .... (วาระการดำรงตำแหน่งประธานศาลปกครองสูงสุด และวินัยตุลาการ ปกครอง)

2. เรื่อง ร่างกฎกระทรวงกำหนดหลักเกณฑ์และวิธีการในการจัดเก็บหรือชำระค่า ชลประทาน ตลอดจนการยกเว้น ลดหย่อน หรือวิธีการผ่อนชำระค่าชลประทาน พ.ศ. ....

 3. เรื่อง ร่างกฎกระทรวง จำนวน 6 ฉบับ ตามพระราชบัญญัติแรงงานทางทะเล

 พ.ศ. 2558

 4. เรื่อง ร่างกฎกระทรวงกำหนดค่าธรรมเนียมสำหรับการประกอบกิจการคลังสินค้า กิจการไซโล และกิจการห้องเย็น พ.ศ. ....

 5. เรื่อง ร่างกฎกระทรวงที่ออกตามพระราชบัญญัติการประกอบธุรกิจของคนต่างด้าว

 พ.ศ. 2542

|  |
| --- |
| **เศรษฐกิจ – สังคม** |

 6.   เรื่อง การพิจารณาเงินทดแทนการประกันชีวิตย้อนหลังแก่เจ้าหน้าที่ที่ปฏิบัติงานในพื้นที่ จังหวัดชายแดนภาคใต้

 7.  เรื่อง (ร่าง) แผนแม่บทส่งเสริมคุณธรรมแห่งชาติ ฉบับที่ 1 (พ.ศ. 2559-2564)

 8. เรื่อง โครงการบรรพชาอุปสมบท 85 รูป เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559 สภานิติบัญญัติแห่งชาติ

 9. เรื่อง แผนพัฒนาการประกันภัย ฉบับที่ 3 (พ.ศ. 2559-2563)

 10. เรื่อง หลักเกณฑ์การออกสลากการกุศล

 11. เรื่อง แนวแนะการเลี้ยงดู ดูแล และพัฒนาเด็กโดยไม่ใช้ความรุนแรงในทุก สภาพแวดล้อม

 12. เรื่อง การจัดตั้งกองทุนโครงสร้างพื้นฐานเพื่ออนาคตประเทศไทย (Thailand Future Fund)

 13. เรื่อง แผนดำเนินการและแนวปฏิบัติในการดำเนินโครงการสนับสนุนเงินช่วยเหลือ ต้นทุนการผลิตให้แก่เกษตรกรผู้ปลูกข้าว ปีการผลิต 2559/60

 14. เรื่อง มาตรการภาษีเพื่อส่งเสริมสินค้าท้องถิ่น (OTOP Extravaganza)

 15. เรื่อง การขยายระยะเวลาสำหรับมาตรการภาษีเพื่อสนับสนุนการประกอบธุรกิจในเขต พัฒนาพิเศษเฉพาะกิจและมาตรการทางภาษีเพื่อสนับสนุนให้มีการติดตั้งระบบ กล้องโทรทัศน์วงจรปิด (CCTV) ในเขตพัฒนาพิเศษเฉพาะกิจ

|  |
| --- |
| **ต่างประเทศ** |

 16. เรื่อง การจัดทำความตกลงระหว่างไทยกับสหประชาชาติในรูปแบบของหนังสือ แลกเปลี่ยนสำหรับการฝึกอบรมหลักสูตรกฎหมายระหว่างประเทศระดับภูมิภาค ของสหประชาชาติ (United Nations Regional Course in International

 Law) ประจำปี 2559

 17. เรื่อง การพิจารณารับรองเอกสาร Ministerial Declaration of the Group of 77 and China on the Occasion of UNCTAD XIV และเอกสาร Pre – Conference Negotiating Text for UNCTAD XIV

 18. เรื่อง การประชุมรัฐมนตรีกรอบความร่วมมืออนุภูมิภาคลุ่มน้ำโขง

 19. เรื่อง การขอความเห็นชอบต่อร่างเอกสารการประชุมรัฐมนตรีต่างประเทศอาเซียน

 ครั้งที่ 49 และการประชุมระดับรัฐมนตรีที่เกี่ยวข้อง

|  |
| --- |
| **แต่งตั้ง** |

 20. เรื่อง การแต่งตั้งสมาชิกฝ่ายไทยในศาลประจำอนุญาโตตุลาการ ณ กรุงเฮก

 (กระทรวงการต่างประเทศ)

 21. เรื่อง การแต่งตั้งกงสุลกิตติมศักดิ์ ณ เมืองซัปโปโร ญี่ปุ่น (กระทรวงการต่างประเทศ)

 22. เรื่อง ขออนุมัติบรรจุกลับและแต่งตั้งบุคคลที่ได้รับการคัดเลือกให้ดำรงตำแหน่งประเภท บริหารระดับสูง (กระทรวงศึกษาธิการ)

 23. เรื่อง การแต่งตั้งกรรมการอื่นในคณะกรรมการรถไฟแห่งประเทศไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติจัดตั้งศาลปกครองและวีธีพิจารณาคดีปกครอง (ฉบับที่ ..) พ.ศ. .... (วาระการดำรงตำแหน่งประธานศาลปกครองสูงสุด และวินัยตุลาการปกครอง)**

          คณะรัฐมนตรีมีมติอนุมัติหลักการร่างพระราชบัญญัติจัดตั้งศาลปกครองและวีธีพิจารณาคดีปกครอง (ฉบับที่ ..) พ.ศ. .... (วาระการดำรงตำแหน่งประธานศาลปกครองสูงสุด และวินัยตุลาการศาลปกครอง) ตามที่ศาลปกครองสูงสุดเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

           **สาระสำคัญของร่างพระราชบัญญัติ**

          1. กำหนดวาระการดำรงตำแหน่งประธานศาลปกครองสูงสุด**สี่ปี**นับแต่วันที่ทรงพระกรุณาโปรดเกล้าฯ แต่งตั้ง **และให้ดำรงตำแหน่งได้เพียงวาระเดียว** ทั้งนี้ กรณีที่ประธานศาลปกครองสูงสุดดำรงตำแหน่งครบวาระหรือลาออกจากตำแหน่งดังกล่าวก่อนครบวาระการดำรงตำแหน่ง แต่ยังไม่พ้นจากตำแหน่งตุลาการศาลปกครอง ให้แต่งตั้งผู้นั้นดำรงตำแหน่งตุลาการในศาลปกครองสูงสุดในตำแหน่งอื่นตามที่คณะกรรมการตุลาการศาลปกครอง (ก.ศ.ป.) ประกาศกำหนด โดยให้ได้รับอัตราเงินเดือนและเงินประจำตำแหน่งที่ไม่ต่ำกว่าเดิม

          2. กำหนดเกี่ยวกับการกระทำผิดวินัยไม่ร้ายแรงของตุลาการศาลปกครอง ก.ศป. อาจมีมติให้ งดเลื่อนตำแหน่ง งดเลื่อนเงินเดือน หรือภาคทัณฑ์แก่ตุลาการศาลปกครองได้

          3. การกำหนดวาระการดำรงตำแหน่งของประธานศาลปกครองสูงสุดตามพระราชบัญญัตินี้ ใช้บังคับกับวาระการดำรงตำแหน่งของประธานศาลปกครองสูงสุดซึ่งดำรงตำแหน่งอยู่ในวันที่พระราชบัญญัตินี้ประกาศใน ราชกิจจานุเบกษาด้วย

          4. กำหนดให้ตุลาการศาลปกครองกรณีกระทำผิดวินัยอยู่ก่อนวันที่พระราชบัญญัตินี้ใช้บังคับ และ ก.ศป. ได้เริ่มดำเนินการสอบสวนโดยถูกต้องตามกฎหมายที่ใช้อยู่ในขณะนั้นให้สอบสวนตามกฎหมายนั้นต่อไปจนกว่าจะแล้วเสร็จ แต่การลงโทษให้ดำเนินการตามพระราชบัญญัตินี้

**2. เรื่อง ร่างกฎกระทรวงกำหนดหลักเกณฑ์และวิธีการในการจัดเก็บหรือชำระค่าชลประทาน ตลอดจนการยกเว้น ลดหย่อน หรือวิธีการผ่อนชำระค่าชลประทาน พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์และวิธีการในการจัดเก็บหรือชำระค่าชลประทาน ตลอดจนการยกเว้น ลดหย่อน หรือวิธีการผ่อนชำระค่าชลประทาน พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดให้กรมชลประทานเรียกเก็บค่าชลประทานจากผู้ใช้น้ำจากทางน้ำชลประทานในอัตราลูกบาศก์เมตรละห้าสิบสตางค์

 2. กำหนดให้ผู้รับอนุญาตใช้น้ำตามข้อ 1. ชำระค่าชลประทานเป็นรายเดือน ทั้งนี้ สถานที่ที่รับชำระ วิธีการชำระค่าชลประทาน และกรณีผิดนัดค่าชลประทาน ให้เป็นไปตามระเบียบที่กรมชลประทานกำหนด

 3. กำหนดให้ยกเว้นค่าชลประทานแก่ผู้ใช้น้ำจากทางน้ำชลประทานเพื่อกิจการสาธารณประโยชน์โดยไม่แสวงหาผลกำไร ซึ่งต้องได้รับการยกเว้นเป็นหนังสือจากอธิบดีกรมชลประทาน

 4. กำหนดให้ผู้รับอนุญาตใช้น้ำอาจขอผ่อนชำระค่าชลประทานได้เมื่อปรากฏว่ากิจการที่ขออนุญาตใช้น้ำนั้น ๆ ได้รับความเสียหายจากภัยธรรมชาติ จนเป็นเหตุให้ผู้ขออนุญาตใช้น้ำไม่สามารถประกอบกิจการนั้นได้ทั้งหมดหรือบางส่วน ทั้งนี้ เป็นไปตามหลักเกณฑ์ วิธีการที่กรมชลประทานกำหนด

 5. กำหนดให้กรมชลประทานวางระเบียบ วิธีการในการจัดเก็บหรือชำระค่าชลประทานตลอดจนการยกเว้น ลดหย่อนหรือวิธีการผ่อนชำระค่าชลประทานโดยประกาศในราชกิจจานุเบกษา

**3. เรื่อง ร่างกฎกระทรวง จำนวน 6 ฉบับ ตามพระราชบัญญัติแรงงานทางทะเล พ.ศ. 2558**

          คณะรัฐมนตรีมีมติอนุมัติหลักการร่างกฎกระทรวง จำนวน 6 ฉบับ ตามที่กระทรวงคมนาคมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ ดังนี้

          1. ร่างกฎกระทรวงกำหนดประเภทเรือที่ได้รับการยกเว้นตามพระราชบัญญัติแรงงานทางทะเล พ.ศ. 2558 พ.ศ. .... ซึ่งมีสาระสำคัญเป็นการกำหนดประเภทเรือที่ได้รับการยกเว้นตามพระราชบัญญัติแรงงานทางทะเล พ.ศ. 2558

          2. ร่างกฎกระทรวงกำหนดมาตรฐานการคุ้มครองสุขภาพของคนประจำเรือ พ.ศ. .... ซึ่งมีสาระสำคัญเป็นการกำหนดมาตรฐานการคุ้มครองสุขภาพของคนประจำเรือ

          3. ร่างกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย และสุขภาพอนามัยบนเรือ พ.ศ. .... ซึ่งมีสาระสำคัญเป็นการกำหนดมาตรฐานในการบริหาร จัดการ และดำเนินการ ด้านความปลอดภัย และสุขภาพอนามัยบนเรือ

          4. ร่างกฎกระทรวงกำหนดมาตรฐานเครื่องมืออุปกรณ์และมาตรการเพื่อความปลอดภัยใน การทำงานบนเรือ พ.ศ. .... ซึ่งมีสาระสำคัญเป็นการกำหนดมาตรฐานเครื่องมือหรืออุปกรณ์และมาตรการเพื่อ ความปลอดภัยในการทำงานบนเรือ

          5. ร่างกฎกระทรวงกำหนดหลักเกณฑ์และวิธีการยื่นอุทธรณ์และวิธีพิจารณาอุทธรณ์ พ.ศ. ... ซึ่งมีสาระสำคัญเป็นการกำหนดหลักเกณฑ์ วิธีการ และเงื่อนไขเกี่ยวกับการอุทธรณ์ การออกใบรับรองด้านแรงงานทางทะเล และใบประกาศการปฏิบัติด้านแรงงานทางทะเล การต่ออายุ และการเพิกถอนใบรับรองด้านแรงงานทางทะเล และใบประกาศการปฏิบัติด้านแรงงานทางทะเล

          6. ร่างกฎกระทรวงการมอบอำนาจการตรวจเรือ การออกใบสำคัญรับรองด้านแรงงานทางทะเล และการสลักหลังใบสำคัญรับรอง แก่องค์กรที่ได้รับการยอมรับจากกรมเจ้าท่า พ.ศ. .... ซึ่งมีสาระสำคัญเป็น การกำหนดคุณสมบัติ หลักเกณฑ์ วิธีการ และเงื่อนไขในการมอบอำนาจ การเพิกถอนการมอบอำนาจ วิธีการประเมินผลการดำเนินงานและการประกาศรายชื่อองค์กรที่ได้รับการยอมรับจากกรมเจ้าท่า

          ทั้งนี้ ให้กระทรวงแรงงานซึ่งร่วมรักษาการตามพระราชบัญญัตินี้ เร่งรัดการออกกฎหมายลำดับ รองตามมาตรา 35 และมาตรา 81 แห่งพระราชบัญญัติแรงงานทางทะเล พ.ศ. 2558  เพื่อให้กฎหมายแม่บทมีผลใช้บังคับโดยสมบูรณ์ และสามารถปฏิบัติให้เกิดผลได้อย่างมีประสิทธิภาพ

**4. เรื่อง ร่างกฎกระทรวงกำหนดค่าธรรมเนียมสำหรับการประกอบกิจการคลังสินค้า กิจการไซโล และกิจการห้องเย็น พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดค่าธรรมเนียมสำหรับการประกอบกิจการคลังสินค้า กิจการไซโล และกิจการห้องเย็น พ.ศ. .... ตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 เป็นการกำหนดค่าธรรมเนียมการขออนุญาตประกอบกิจการคลังสินค้า กิจการไซโล กิจการห้องเย็น และกำหนดค่าธรรมเนียมการขออนุญาตให้มีสำนักสาขาในกิจการคลังสินค้า กิจการไซโล กิจการห้องเย็น สรุปได้ดังนี้

|  |  |  |
| --- | --- | --- |
| **รายการ** | **อัตราค่าธรรมเนียมท้าย พ.ร.บ.ฯ** | **อัตราค่าธรรมเนียมตามร่างฯ** |
| 1. ใบอนุญาตประกอบกิจการคลังสินค้า กิจการไซโล และกิจการห้องเย็น | ฉบับละ 2,000 บาท | เท่ากัน |
| 2. ใบอนุญาตให้มีสำนักงานสาขาในกิจการคลังสินค้า กิจการไซโล และกิจการห้องเย็น  | ฉบับละ 1,000 บาท | เท่ากัน |
| 3. ใบแทนใบอนุญาตประกอบกิจการคลังสินค้า กิจการไซโล และกิจการห้องเย็น | ฉบับละ 200 บาท | เท่ากัน |
| 4. ใบแทนใบอนุญาตให้มีสำนักงานสาขาในกิจการคลังสินค้า กิจการไซโล และกิจการห้องเย็น | ฉบับละ 100 บาท | เท่ากัน |
| 5. การต่ออายุใบอนุญาตประกอบกิจการคลังสินค้า กิจการไซโล และกิจการห้องเย็น | ฉบับละ 1,000 บาท | เท่ากัน |

**5. เรื่อง ร่างกฎกระทรวงที่ออกตามพระราชบัญญัติการประกอบธุรกิจของคนต่างด้าว พ.ศ. 2542**

 คณะรัฐมนตรีมีมติอนุมัติหลักการร่างกฎกระทรวงที่ออกตามพระราชบัญญัติการประกอบธุรกิจของคนต่างด้าว พ.ศ. 2542 ตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 กำหนดให้ธุรกิจบริการ จำนวน 6 ธุรกิจ เป็นธุรกิจบริการที่ยกเว้นไม่อยู่ใน (21) ของบัญชีสาม ท้ายพระราชบัญญัติการประกอบธุรกิจของคนต่างด้าว พ.ศ. 2542 โดยแบ่งเป็น 2 กลุ่มธุรกิจ ดังนี้

|  |  |
| --- | --- |
| **กลุ่มธุรกิจ** | **ประเภทธุรกิจ** |
| 1. กลุ่มที่มีกฎหมายเฉพาะและหน่วยงานร้องขอ | 1.ธุรกิจที่เกี่ยวเนื่องหรือจำเป็นต่อการประกอบธุรกิจธนาคารพาณิชย์ รวม 12 รายการ ดังนี้ 1.1 การให้บริการทางการเงินตามหลักชาลิอะฮ์ (Shariah Banking Service) 1.2 การแต่งตั้งตัวแทนของสถาบันการเงิน (Banking Agent) 1.3 การบริการรับฝากเงินที่มีเงื่อนไขการเบิกถอนเงินจากบัญชีตามคำสั่งลูกค้าและกิจการดูแลผลประโยชน์ 1.4 การประกอบธุรกรรมซื้อคืนภาคเอกชน (Private Repo) 1.5 การเป็นตัวแทนรับคำขอและเรียกเก็บเบี้ยประกันหรือค่าบริการ การประกัน การส่งออก และค้ำประกันสินเชื่อแก่ลูกค้า 1.6 การรับให้บริการแก่ธุรกิจทางการเงินสำหรับบริษัทในกลุ่มธุรกิจเดียวกัน สถาบันการเงินอื่นและบริษัทในกลุ่มธุรกิจเดียวกัน ธนาคารแห่งประเทศไทยหรือหน่วยงานราชการ (Insourcing) 1.7 การนำอสังหาริมทรัพย์ออกให้เช่า 1.8 การรับซื้อหรือรับโอนลูกหนี้เงินให้กู้ยืม 1.9. การให้บริการการบริหารจัดการเงินสด (Cash Management) แก่ลูกค้าทั่วไป 1.10 การให้บริการเกี่ยวกับการจัดทำเอกสารที่เกี่ยวกับธุรกิจของลูกค้า 1.11 การให้บริการเป็นตัวแทนรับชำระหนี้หรือตัวแทนรับคำขอ 1.12 การให้เช่าชื้อและการให้เช่าแบบลิสชิ่ง2. ธุรกิจการบริหารสินทรัพย์ตามกฎหมายว่าด้วยบริษัทบริหารสินทรัพย์ |
| 2. กลุ่มที่จำกัดการให้บริการและไม่มีผลต่อผู้ประกอบการไทย | 1. ธุรกิจบริการเป็นสำนักผู้แทน2.ธุรกิจบริการเป็นสำนักงานภูมิภาค3.ธุรกิจบริการเป็นคู่สัญญาภาครัฐ4. ธุรกิจบริการเป็นคู่สัญญารัฐวิสาหกิจ |

|  |
| --- |
| **เศรษฐกิจ – สังคม** |

**6.  เรื่อง การพิจารณาเงินทดแทนการประกันชีวิตย้อนหลังแก่เจ้าหน้าที่ที่ปฏิบัติงานในพื้นที่จังหวัดชายแดนภาคใต้**

           คณะรัฐมนตรีมีมติอนุมัติตามที่สำนักงานปลัดสำนักนายกรัฐมนตรี (สปน.) เสนอ ดังนี้

          1. อนุมัติการใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 614,000,000 บาท ให้กับเจ้าหน้าที่ผู้ปฏิบัติงานในจังหวัดชายแดนภาคใต้ที่เสียชีวิตหรือบาดเจ็บทุพพลภาพถึงขั้นปลดออกจากราชการ ช่วงตั้งแต่วันที่ 1 มกราคม 2547 ถึงวันที่ 30 กันยายน 2552 จำนวน 1,228 คน คนละ 500,000 บาท ให้กับศูนย์อำนวยการบริหารจังหวัดชายแดนภาคใต้ (ศอ.บต.)

           2. หากพบว่ามีผู้มีสิทธิในการรับเงินทดแทนการประกันชีวิตในห้วงระยะเวลาดังกล่าวและเป็นไปตามระเบียบสำนักนายกรัฐมนตรี ว่าด้วยบำเหน็จความชอบสำหรับเจ้าหน้าที่ผู้ปฏิบัติงานในจังหวัดชายแดนภาคใต้ พ.ศ. 2550 เพิ่มขึ้นอีก ให้ ศอ.บต. เสนอเรื่องต่อสำนักงบประมาณ เพื่อขออนุมัติจัดสรรเงินงบประมาณได้โดยตรงต่อไป

          3. ให้นำหลักเกณฑ์ เงื่อนไข และวิธีการจ่ายเงิน “เงินทดแทนการประกันชีวิต” ตามระเบียบฯ มาใช้บังคับโดยอนุโลม

**7. เรื่อง (ร่าง) แผนแม่บทส่งเสริมคุณธรรมแห่งชาติ ฉบับที่ 1 (พ.ศ. 2559-2564)**

 คณะรัฐมนตรีมีมติเห็นชอบตามที่กระทรวงวัฒนธรรม (วธ.) เสนอ ดังนี้

          1. (ร่าง) แผนแม่บทส่งเสริมคุณธรรมแห่งชาติ ฉบับที่ 1 (พ.ศ. 2259 – 2564) เพื่อเป็นกลไกสำคัญของรัฐในการแก้ไขปัญหาสังคมที่เป็นวิกฤตคุณธรรมของคนในชาติ ให้เกิดความสมดุลทั้งทางวัตถุและจิตใจ ประเทศชาติและประชาชนมีความมั่นคง มั่งคั่ง และยั่งยืน

           2. ให้หน่วยงานที่เกี่ยวข้องนำแผนแม่บทฯ ไปปฏิบัติและรายงานผลต่อคณะกรรมการส่งเสริมคุณธรรมแห่งชาติ เพื่อรายงานต่อคณะรัฐมนตรีต่อไป

           3. ให้สำนักงบประมาณใช้แผนแม่บทฯ เป็นแนวทางในการพิจารณาจัดสรรงบประมาณประจำปีของหน่วยงานที่เกี่ยวข้องต่อไป

**สาระสำคัญของเรื่อง**

            วธ. รายงานว่า คณะอนุกรรมการจัดทำแผนแม่บทส่งเสริมคุณธรรมแห่งชาติ ฉบับที่ 1 ได้จัดทำ (ร่าง) แผนแม่บทฯ โดยได้ผ่านการพิจารณาจากผู้ทรงคุณวุฒิ นักวิชาการ หน่วยงานภาครัฐ เอกชน สื่อมวลชน และกระบวนการรับฟังความคิดเห็นสาธารณะโดยวิธีประชาพิจารณ์จากภาคส่วนต่าง ๆ ใน 4 ภาคทั่วประเทศ เพื่อให้ (ร่าง) แผนแม่บทฯ มีเป้าหมายและทิศทางที่ชัดเจน โดยจะให้ความสำคัญไปสู่การปฏิบัติในระดับต่าง ๆ ยึดหลักการภารกิจและการมีส่วนร่วม รวมถึงเพิ่มการใช้องค์ความรู้ เทคโนโลยี นวัตกรรมและความคิดสร้างสรรค์เป็นเครื่องมือหลักในการดำเนินการ ตลอดจนได้มีการจัดทำแผนปฏิบัติการที่ครอบคลุมระยะเวลาตั้งแต่ปี 2559-2564 ซึ่งรวมถึงแผน 1 ปี 6 เดือนของรัฐบาลไว้แล้ว โดยจะใช้ 4 ยุทธศาสตร์ ในการขับเคลื่อน ได้แก่  1) วางระบบรากฐานการเสริมสร้างคุณธรรมในสังคมไทย  2) สร้างความเข้มแข็งในระบบการบริหารจัดการด้านการส่งเสริมคุณธรรมให้เป็นเอกภาพ   3) สร้างเครือข่ายความร่วมมือในการส่งเสริมคุณธรรม   และ  4) ส่งเสริมให้ประเทศไทยเป็นแบบอย่างด้านคุณธรรมในประชาคมอาเซียนและประชาคมโลก

**8. เรื่อง โครงการบรรพชาอุปสมบท 85 รูป เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ**

**เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559 สภานิติบัญญัติแห่งชาติ**

          คณะรัฐมนตรีมีมติเห็นชอบให้ข้าราชการ พนักงานราชการ ลูกจ้างประจำ ลูกจ้างชั่วคราวหรือบุคลากรทุกประเภทของส่วนราชการ หน่วยงานของรัฐ และรัฐวิสาหกิจ ที่ลาอุปสมบทในโครงการบรรพชาอุปสมบท 85 รูป เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิม พระชนมพรรษา 7 รอบ 12 สิงหาคม 2559 ในระหว่างวันที่ 8 –23 สิงหาคม 2559 โดยไม่ถือเป็นวันลา เสมือนเป็นการปฏิบัติหน้าที่ราชการและได้รับเงินเดือนปกติ

           **สาระสำคัญของเรื่อง**

 สว.สนช. รายงานว่า

          1. สภานิติบัญญัติแห่งชาติได้จัดโครงการบรรพชาอุปสมบท 85 รูป เฉลิมพระเกียรติสมเด็จพระนาง-เจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559 ระหว่างวันที่ 8 – 23 สิงหาคม 2559 ณ วัดบวรนิเวศวิหาร กรุงเทพมหานคร โดยมีวัตถุประสงค์เพื่อเฉลิมพระเกียรติและแสดงความกตัญญูกตเวทีเพื่อถวายเป็นพระราชกุศลแด่สมเด็จพระนางเจ้าสิริกิติ์พระบรมราชินีนาถ ผู้ทรงมี พระมหากรุณาธิคุณอันล้นพ้น ที่เป็นประโยชน์แก่ประชาชน สังคม ประเทศชาติ รวมทั้งเป็นการส่งเสริมและสืบสานวัฒนธรรมประเพณีอันดีงามของพุทธศาสนิกชนชาวไทย

          2. กลุ่มเป้าหมายประกอบด้วย ข้าราชการ พนักงานราชการ ลูกจ้างของส่วนราชการสังกัดรัฐสภา และบุคคลในวงงานสภานิติบัญญัติแห่งชาติและสภาขับเคลื่อนการปฏิรูปประเทศ โดยได้กำหนดวันรับสมัครผู้เข้าร่วมบรรพชาอุปสมบทตั้งแต่วันที่ 19 เมษายน – 19 มิถุนายน 2559 ทั้งนี้ เมื่อครบกำหนดการรับสมัครปรากฏว่า มีบุคคลในวงงานที่ได้รับการแต่งตั้งเพื่อปฏิบัติหน้าที่สนับสนุนสภานิติบัญญัติแห่งชาติและสภาขับเคลื่อนการปฏิรูปประเทศ ซึ่งเป็นข้าราชการหรือบุคคลากรของส่วนราชการอื่นหรือหน่วยงานอื่นของรัฐเข้าร่วมอุปสมบทในโครงการดังกล่าวด้วย

**9. เรื่อง แผนพัฒนาการประกันภัย ฉบับที่ 3 (พ.ศ. 2559-2563)**

 คณะรัฐมนตรีมีมติรับทราบแผนพัฒนาการประกันภัย ฉบับที่ 3 (พ.ศ. 2559-2563) ตามที่กระทรวงการคลัง (กค.) เสนอ

 **สาระสำคัญของเรื่อง**

 กค. รายงานว่า

 1. สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้จัดทำแผนพัฒนาฯ ฉบับที่ 3 ซึ่งผ่านการระดมความคิดเห็นจากผู้มีส่วนได้เสียทุกภาคส่วน เพื่อเป็นแนวทางในการพัฒนาธุรกิจประกันภัยไทยในระยะต่อไป และเป็นการวางกรอบทิศทางในการพัฒนาธุรกิจประกันภัยไทยช่วงปี พ.ศ. 2559-2563 ที่ต้องการมุ่งเน้นให้ “ระบบประกันภัยไทยเติบโตอย่างยั่งยืนและได้รับความเชื่อถือไว้วางใจจากประชาชน” ประกอบด้วยยุทธศาสตร์หลัก 4 ยุทธศาสตร์ ดังนี้

|  |  |
| --- | --- |
| **ยุทธศาสตร์** | **สาระสำคัญ** |
| **ยุทธศาสตร์ที่ 1 การเพิ่มศักยภาพอุตสาหกรรมประกันภัย** | • เสริมสร้างศักยภาพผู้ประกอบการ โดยพัฒนากรอบการกำกับเงินกองทุนตามระดับความเสี่ยง ระยะที่ (RBC 2) และลดต้นทุนจากการประกอบธุรกิจ โดยนำระบบเทคโนโลยีสารสนเทศ มาใช้เพื่อมุ่งสู่การเป็นองค์กรดิจิทัล • ยกระดับมาตรฐานการดำเนินธุรกิจประกันภัย โดยมุ่งเน้นการบริหารจัดการที่ดี การเปิดเผยข้อมูล รวมถึงการคัดกรองบุคคลที่มีคุณภาพในการเข้ามาดำเนินธุรกิจประกันภัย • ยกระดับพฤติกรรมทางการตลาดของระบบประกันภัย โดยให้ความสำคัญกับกระบวนงานที่ส่งผลกระทบโดยตรงก่อนเป็นอันดับแรก  |
| **ยุทธศาสตร์ที่ 2 การเสริมสร้างความรู้และ การเข้าถึงการประกันภัย** | • เสริมสร้างความรู้ความเข้าใจด้านการประกันภัย ผ่านการพัฒนาเครื่องมือรูปแบบวิธีการและสื่อประชาสัมพันธ์ที่เหมาะสมกับทุกกลุ่มเป้าหมาย• ส่งเสริมการพัฒนาผลิตภัณฑ์ประกันภัยให้สอดคลัองกับความต้องการและความเสี่ยงโดยมุ่งเน้นผลิตภัณฑ์ประกันภัยที่รองรับสังคมผู้สูงอายุ ผู้ด้อยโอกาสและผู้พิการผลิตภัณฑ์ประกันภัยสำหรับรายย่อย รวมถึงผลิตภัณฑ์ประกันภัยที่จะช่วยลดความเสี่ยงจากการประกอบอาชีพ • ขยายช่องทางการเข้าถึงการประกันภัยของประชาชนรายย่อยและท้องถิ่นผ่านการพัฒนากระบวนการขายประกันภัยผ่านสื่ออิเล็กทรอนิกส์ที่ปลอดภัย  |
| **ยุทธศาสตร์ที่ 3 การสร้างสภาพแวดล้อมที่เอื้อต่อการแข่งขัน** | • เสริมสร้างการแข่งขันผ่านการผ่อนคลายการกำกับผลิตภัณฑ์ประกันภัย เพื่อให้มีความยืดหยุ่นและอิงกลไกตลาดมากขึ้น • พัฒนาการกำกับ และกระบวนการให้ความเห็นชอบ / อนุมัติผลิตภัณฑ์ประกันภัยเพื่อลดอุปสรรคและความล่าช้า แต่ต้องอยู่บนพื้นฐานการกำกับตามระดับความมั่นคงและระดับความเสี่ยงของบริษัทประกันภัย• ส่งเสริมการเชื่อมโยงตลาดประกันภัยในภูมิภาคอาเซียน โดยให้ไทยเป็นศูนย์กลางด้านการประกันภัยในกลุ่มประเทศ CLMV (กัมพูชา ลาว เมียนมา เวียดนาม) รวมถึงการส่งเสริมความร่วมมือด้านวิชาการในกลุ่มประเทศ CLMV  |
| **ยุทธศาสตร์ที่ 4 การเสริมสร้างโครงสร้างพื้นฐานประกันภัย** | • พัฒนาและยกระดับบุคลากรประกันภัยให้เป็นมืออาชีพ โดยการสร้างมาตรฐานวิชาชีพของบุคลากรประกันภัย ผลักดันให้สถาบันวิทยาการประกันภัยระดับสูงเป็นศูนย์กลางพัฒนาหลักสูตรและการฝึกอบรม และการให้ทุนสำหรับบุคลากรประกันภัย และนิสิตนักศึกษาในสาขาที่ขาดแคลน• เสริมสร้างศักยภาพการวิจัยและสารสนเทศ โดยส่งเสริมการวิจัยและพัฒนาในระบบประกันภัย และพัฒนาฐานข้อมูลกลางด้านการประกันภัยให้สมบูรณ์ • ผลักดันให้การประกันภัยเป็นเครื่องมือบริหารความเสี่ยง โดยเฉพาะการประกันภัยพืชผลสำหรับเกษตรกร การประกันภัยรถโดยสารสาธารณะ อาคารสาธารณะและสถานประกอบการที่มีความเสี่ยงสูง • เสริมสร้างศักยภาพของหน่วยงานกำกับ โดยปรับปรุงและพัฒนากฎหมายเกี่ยวกับการประกันภัย รวมถึงพัฒนาการบังคับใช้กฎหมาย และเตรียมความพร้อมเพื่อการประเมินในโครงการประเมินภาคการเงิน (Financial Sector Assessment Program : FSAP)  |

 2. ความสำเร็จของแผนพัฒนาฯ ฉบับที่ 3 พิจารณาจากปัจจัยชี้วัดความสำเร็จด้านพัฒนาการและเสถียรภาพของระบบประกันภัย 5 ปัจจัย ดังนี้

 2.1 สัดส่วนเบี้ยประกันภัยต่อผลิตภัณฑ์มวลรวมภายในประเทศ (Insurance Penetration) อยู่ในระดับเดียวกับค่าเฉลี่ยสัดส่วนเบี้ยประกันภัยต่อผลิตภัณฑ์มวลรวมภายในประเทศของโลก อยู่ที่ร้อยละ 6.2

 2.2 จำนวนกรมธรรม์ประกันชีวิตต่อประชากรอยู่ที่ร้อยละ 50

 2.3 มูลค่าเบี้ยประกันภัยต่อหัว (Insurance Density) ของไทยอยู่ในระดับเดียวกับ ค่าเฉลี่ยมูลค่าเบี้ยประกันภัยต่อหัวของโลก ระหว่าง 18,000 – 23,000 บาท

 2.4 ระดับความสำเร็จของการยกระดับความมั่นคงทางการเงินโดยบริษัทประกันภัยสามารถดำรงเงินกองทุนได้ครบถ้วนตามที่กฎหมายกำหนดในปัจจุบัน ทั้งนี้ อัตราส่วนความเพียงพอของเงินกองทุน (CAR ratio) ในปัจจุบันอยู่ที่ระดับร้อยละ 140

 2.5 สัดส่วนเรื่องร้องเรียนที่เข้าสู่ระบบไกล่เกลี่ยเรื่องร้องเรียนของสำนักงาน คปภ. ต่อจำนวนกรมธรรม์ประกันภัย ไม่เกินร้อยละ 0.016

**10. เรื่อง หลักเกณฑ์การออกสลากการกุศล**

 คณะรัฐมนตรีมีมติเห็นชอบหลักการและแนวทางการพิจารณาการออกสลากการกุศล

ตามที่กระทรวงการคลัง (กค.) เสนอ

 **สาระสำคัญของเรื่อง**

กค. รายงานว่า

 1. นับตั้งแต่ปี 2554 จนถึงปัจจุบัน มีหน่วยงานจำนวน 33 หน่วยงาน ขอรับการสนับสนุนการออกสลากการกุศลเพื่อดำเนินโครงการ จำนวน 40 โครงการ เป็นเงิน จำนวน 59,130.40 ล้านบาท แต่เนื่องจากหลักเกณฑ์การพิจารณาสนับสนุนโครงการโดยการออกสลากการกุศลที่ผ่านมาเป็นเพียงการพิจารณาลักษณะของโครงการในภาพกว้าง และส่วนใหญ่ใช้ดุลพินิจในการคัดเลือกโครงการ และจากข้อมูลโครงการที่หน่วยงานเสนอขอรับการสนับสนุนพบว่า โครงการส่วนใหญ่ไม่มีรายละเอียดของข้อมูลที่แสดงถึงความคุ้มค่าของวงเงินค่าใช้จ่ายและผลกระทบที่เกิดจากการดำเนินโครงการไม่ชัดเจน ตลอดจนไม่มีกระบวนการตรวจสอบ ควบคุม และติดตามการใช้จ่ายเงินของหน่วยงานที่ได้รับการสนับสนุนอย่างเป็นรูปธรรม ดังนั้น เพื่อให้การพิจารณาโครงการสลากการกุศลมีความรอบคอบ มีรายละเอียดเพียงพอต่อการพิจารณา และมีระบบการกำกับติดตามโครงการที่ได้รับการสนับสนุนการออกสลากการกุศลอย่างเป็นรูปธรรม กค. จึงเห็นสมควร**กำหนดหลักการและแนวทางการพิจารณาการออกสลากการกุศล**  ดังนี้

 1) **กำหนดให้มีการแต่งตั้งคณะกรรมการพิจารณาโครงการสลากการกุศล (คณะกรรมการฯ) เพื่อกำหนดแนวทางการพิจารณาและกลั่นกรองโครงการสลากการกุศลของหน่วยงานต่าง ๆ ก่อนเสนอ กค. เพื่อนำเสนอคณะรัฐมนตรีพิจารณาต่อไป**  โดยมีรัฐมนตรีช่วยว่าการกระทรวงการคลัง เป็นประธานกรรมการ ปลัดกระทรวงการคลัง เป็นรองประธานกรรมการ ผู้อำนวยการสำนักงบประมาณ เลขาธิการคณะกรรมการพัฒนาการเศรษฐกิจและสังคมแห่งชาติ ปลัดกระทรวงมหาดไทย เลขาธิการคณะกรรมการกฤษฎีกาและประธานกรรมการสลากกินแบ่งรัฐบาล เป็นกรรมการ และให้ผู้อำนวยการสำนักงานคณะกรรมการนโยบายรัฐวิสาหกิจ เป็นกรรมการและเลขานุการ และผู้อำนวยการสำนักงานสลากกินแบ่งรัฐบาล เป็นกรรมการและผู้ช่วยเลขานุการ โดยมีอำนาจหน้าที่กำหนดแนวทางการพิจารณารายละเอียดและกลั่นกรองโครงการที่ขอรับการสนับสนุนออกสลากการกุศลก่อนเสนอคณะรัฐมนตรี รวมทั้งกำหนดแนวทางในการกำกับ ติดตามการดำเนินโครงการของหน่วยงานที่ได้รับการจัดสรรการออกสลากการกุศลให้เป็นไปตามวัตถุประสงค์และเป้าหมายที่กำหนดไว้

 2) กำหนดให้มีกรอบหลักเกณฑ์และแนวทางในการพิจารณาการออกสลากการกุศล ประกอบด้วย

|  |  |
| --- | --- |
| **หลักเกณฑ์** | **รายละเอียด** |
| **หน่วยงานที่ขอรับการสนับสนุน** | • ส่วนราชการ มูลนิธิหรือองค์กรการกุศลที่ไม่แสวงหากำไร  |
| **โครงการที่ขอรับการสนับสนุน** | • มีวัตถุประสงค์เพื่อพัฒนาด้านสาธารณสุขหรือลดความเหลื่อมล้ำด้านสังคม เช่น กลุ่มคนพิการ ผู้ด้อยโอกาส เด็กและผู้สูงอายุ• ไม่ได้รับการจัดสรรงบประมาณจากภาครัฐหรือได้รับการจัดสรรแต่ไม่เพียงพอ• ไม่ซ้ำซ้อนกับโครงการที่เสนอขอรับเงินงบประมาณจากภาครัฐ และไม่มีลักษณะเป็นเงินหมุนเวียนเพื่อใช้ในการบริหารจัดการหรือดำเนินกิจกรรมส่งเสริม• ไม่เคยได้รับการสนับสนุนการออกสลากการกุศลมาก่อน  |
| **การพิมพ์สลากการกุศล** | • ไม่เกินงวดละ 11 ล้านฉบับคู่ (22 ล้านฉบับ)  |
| **วงเงินสนับสนุนโครงการ** | • ต้องไม่เกินโครงการละ 1,000 ล้านบาท และการพิจารณาสนับสนุนโครงการที่ขอออกสลากการกุศล ในแต่ละครั้งต้องมีวงเงินรวมไม่เกิน 10,000 ล้านบาท |
| **การพิจารณาการออกการสลากการกุศล** | • จะดำเนินการภายหลังจากสำนักงานสลากกินแบ่งรัฐบาลได้จ่ายเงินสนับสนุนโครงการสลากการกุศลให้กับหน่วยงานต่าง ๆ ที่ได้รับอนุมัติในครั้งก่อนเสร็จสิ้นแล้ว |
| **รายละเอียดของโครงการที่ขอรับการสนับสนุน** | • ต้องมีเหตุผลความจำเป็น วัตถุประสงค์ แผนงาน ระยะเวลาดำเนินโครงการ งบการเงินของหน่วยงานเจ้าของโครงการ (3 ปีย้อนหลัง) แหล่งเงินทุนสนับสนุนอื่นของโครงการ ประโยชน์ที่คาดว่าจะได้รับ ตัวชี้วัด ความสำเร็จของโครงการ ความเห็นของหน่วยงานระดับกระทรวงที่เกี่ยวข้องกับวัตถุประสงค์โครงการ แนวทางการติดตาม ตรวจสอบและประเมินผลการดำเนินโครงการ |
| **การติดตามและรายงานผลการดำนินโครงการ** | • ให้หน่วยงานเจ้าของโครงการติดตามและรายงานผลการดำเนินโครงการให้คณะกรรมการฯ ทราบ ทุก 6 เดือน นับจากวันที่หน่วยงานได้รับเงินสลากการกุศลจนแล้วเสร็จโครงการ  |

 3) หน่วยงานสามารถยื่นขอรับการสนับสนุนได้ที่ กค. โดย กค. จะประกาศระยะเวลาการยื่นขอรับการสนับสนุนบนเว็บไซต์ นอกจากนี้ กค. จะดำเนินการประกาศเผยแพร่รายชื่อหน่วยงานที่ได้รับการสนับสนุน รายละเอียดโครงการ วงเงินที่ได้รับในการสนับสนุนการออกสลากการกุศล พร้อมทั้งผลการดำเนินงานของโครงการนั้น ๆ บนเว็บไซต์

 4) สัดส่วนการจัดสรรรายได้จากการจำหน่ายสลากการกุศลมี ดังนี้ (1) ร้อยละ 60 เป็นเงินรางวัล (2) ไม่เกินกว่าร้อยละ 22.5 เป็นเงินรายได้ที่ให้กับหน่วยงานเจ้าของโครงการ (3) ไม่น้อยกว่าร้อยละ 0.5 เป็นค่าภาษีการพนัน (4) ไม่เกินกว่าร้อยละ 17 เป็นค่าใช้จ่ายในการบริหารงาน ซึ่งรวมถึงค่าใช้จ่าย ในการจำหน่ายสลากกินแบ่งรัฐบาลด้วย

ทั้งนี้ กค. จะดำเนินการส่งโครงการที่ขอรับการสนับสนุนการออกสลากการกุศลทั้งหมดคืนให้หน่วยงานเจ้าของโครงการไปดำเนินการให้เป็นไปตามกรอบหลักเกณฑ์ในการพิจารณาการออกสลากการกุศลดังกล่าวข้างต้นต่อไป

**11. เรื่อง แนวแนะการเลี้ยงดู ดูแล และพัฒนาเด็กโดยไม่ใช้ความรุนแรงในทุกสภาพแวดล้อม**

 คณะรัฐมนตรีมีมติรับทราบแนวแนะการเลี้ยงดู ดูแล และพัฒนาเด็กโดยไม่ใช้ความรุนแรงใน ทุกสภาพแวดล้อม ตามที่กระทรวงการพัฒนาสังคมและความมั่นคงของมนุษย์ (พม.) เสนอ และให้หน่วยงาน ที่เกี่ยวข้องนำไปใช้ดำเนินการเพื่อขจัดความรุนแรงต่อเด็กอย่างเหมาะสม โดยให้ พม.รับความเห็นของหน่วยงาน ที่เกี่ยวข้องไปพิจารณาดำเนินการต่อไปด้วย

 **สาระสำคัญของเรื่อง**

 พม. รายงานว่า จากการที่ประเทศไทยได้รับมอบหมายให้เป็นประเทศผู้ประสานงานหลักในการจัดทำแนวแนะฯ คณะกรรมการส่งเสริมการพัฒนาเด็กและเยาวชนแห่งชาติ ซึ่งมีรองนายกรัฐมนตรี (พลเรือเอก ณรงค์ พิพัฒนาศัย) เป็นประธาน ได้แต่งตั้งคณะอนุกรรมการเฉพาะกิจประสานงานและจัดทำร่างนโยบายและแผนงานด้านการขจัดความรุนแรงต่อเด็กของอาเซียน เพื่อดำเนินการจัดทำแนวแนะฯ ในบริบทของประเทศไทยในระยะ 6 ปี ( พ.ศ. 2559 - 2564) โดยมีรายละเอียดสรุปได้ ดังนี้

 **ส่วนที่ 1** บทนำ ประกอบด้วย ความเป็นมา นิยาม ความหมาย “ความรุนแรง” วัตถุประสงค์ กรอบระยะเวลาการใช้แนวแนะฯ ระหว่างปี พ.ศ. 2559 – 2564

 **ส่วนที่ 2** องค์ความรู้ที่เป็นหลักพื้นฐานร่วมกันในทุกสภาพแวดล้อมสำหรับการเลี้ยงดู ดูแล และพัฒนาเด็กโดยไม่ใช้ความรุนแรง อาทิ สิทธิเด็ก พัฒนาการเด็ก การสื่อสารและการสร้างวินัยเชิงบวก การรู้จักตนเองในฐานะพ่อแม่ ผู้ปกครองหรือผู้ที่ทำงานกับเด็กหรือเพื่อเด็ก เป็นต้น

 **ส่วนที่ 3** สภาพแวดล้อมที่มีความรุนแรงต่อเด็ก 7 ประเภท ได้แก่ บ้าน โรงเรียน สถานที่ทำงาน ชุมชน สถานสงเคราะห์ สถานดูแลและพัฒนาเด็กปฐมวัย สถานที่ดูแลเด็กในกระบวนการยุติธรรม

 **ส่วนที่ 4** สรุปแนวแนะฯ โดยนำเสนอการดำเนินงาน แบ่งออกเป็น 4 ด้าน (การป้องกัน การคุ้มครอง การดำเนินการทางด้านกฎหมาย และการเก็บข้อมูล/การวิจัย) 132 มาตรการ

 **ส่วนที่ 5** สาระเพิ่มเติมประกอบองค์ความรู้ เช่น วิธีการพูดคุยกับเด็กในสถานการณ์ต่าง ๆ

 **ส่วนที่ 6** ภาคผนวก (ส่วนของการปฏิบัติการ) เป็นตัวอย่างโครงการ/กิจกรรมจากการนำแนวแนะฯ ไปปฏิบัติ ซึ่งมีความครอบคลุมทุกมิติของการดูแลเด็กโดยไม่ใช้ความรุนแรง ได้แก่ การป้องกัน การคุ้มครอง กรอบกฎหมาย/กฎ/ระเบียบ และการเก็บข้อมูล/งานวิจัย

 ทั้งนี้ แนวแนะฯ มีความเกี่ยวข้องกับหลายภาคส่วนซึ่งมีภารกิจและหน้าที่ที่เกี่ยวข้องในการดูแลและพัฒนาเด็กให้เจริญเติบโตอย่างมีคุณภาพโดยปราศจากความรุนแรง โดยได้นำเสนอหลักการ แนวคิด และทฤษฎีที่เกี่ยวข้องกับการไม่ใช้ความรุนแรงกับเด็ก ตลอดจนวิธีการสำหรับผู้ที่ทำงานกับเด็กและเพื่อเด็กในสภาพแวดล้อม ต่าง ๆ เช่น บ้าน โรงเรียน สถานที่ทำงาน ชุมชน สถานสงเคราะห์ สถานดูแลและพัฒนาเด็กปฐมวัย สถานที่ดูแลเด็กในกระบวนการยุติธรรม ให้มีความเข้าใจและสามารถนำแนวแนะฯ ดังกล่าวไปใช้อย่างเหมาะสม จึงเห็นควรให้หน่วยงานที่เกี่ยวข้องรับไปพิจารณาค่าใช้จ่ายและแหล่งที่มาตามอำนาจหน้าที่และกรอบภารกิจของหน่วยงาน ๆ นั้น

**12. เรื่อง การจัดตั้งกองทุนโครงสร้างพื้นฐานเพื่ออนาคตประเทศไทย (Thailand Future Fund)**

 คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

1. เห็นชอบให้ปรับปรุงหลักเกณฑ์การจัดตั้งกองทุนโครงสร้างพื้นฐานเพื่ออนาคตประเทศไทย

ตามที่คณะรัฐมนตรีได้มีมติเมื่อวันที่ 15 ธันวาคม 2558 ในส่วนที่เกี่ยวกับลักษณะที่สำคัญของกองทุนฯ

1. ให้กระทรวงการคลังและหน่วยงานที่เกี่ยวข้องร่วมกันกำหนดระยะเวลาดำเนินการ

ตามแผนการจัดตั้งกองทุนฯ อย่างรอบคอบ โดยคำนึงถึงความพร้อมและความเป็นไปได้ในด้านต่าง ๆ โดยเฉพาะอย่างยิ่ง ในส่วนของกรอบระยะเวลาในการพิจารณาคัดเลือกโครงการที่จะเข้ามาอยู่ในกองทุนฯ ซึ่งอาจต้องมีการปรับปรุงแก้ไขกฎหมายและระเบียบที่เกี่ยวข้อง มีการกำหนดมูลค่าที่แท้จริงของโครงการ และมีการกำหนดเงื่อนไขการแบ่งผลประโยชน์ระหว่างหน่วยงานเจ้าของโครงการและกองทุนฯ เพื่อให้การดำเนินการออกขายหน่วยลงทุนให้แก่บุคคลทั่วไปสามารถดำเนินการได้ภายในระยะเวลาที่เหมาะสมเมื่อมีการจัดตั้งกองทุนฯ แล้ว และสามารถดำเนินการได้ตามประกาศคณะกรรมการกำกับตลาดทุน ที่ ทน. 8/2559 ข้อ 13 ที่กำหนดให้บริษัทจัดการต้องเข้าทำสัญญาเพื่อให้ได้มาซึ่งทรัพย์สินกิจการโครงสร้างพื้นฐานภายใน 1 ปีนับตั้งแต่วันที่จดทะเบียนกองทุนรวม โดยคิดเป็นมูลค่ารวมกันไม่น้อยกว่า 75 ของมูลค่าทรัพย์สินรวมของกองทุนรวม

 **สาระสำคัญของลักษณะกองทุนฯ** ที่ปรับปรุงจากหลักเกณฑ์เดิมที่คณะรัฐมนตรีเห็นชอบไว้เมื่อ วันที่ 15 ธันวาคม 2558 มีดังนี้

|  |  |
| --- | --- |
| **โครงสร้าง** | **รายละเอียด** |
| **เดิม** | **ปรับปรุงใหม่** |
| **ชื่อโครงการ** | • กองทุนโครงสร้างพื้นฐานเพื่ออนาคตประเทศไทย  | • กองทุน**รวม**โครงสร้างพื้นฐานเพื่ออนาคตประเทศไทย (เพื่อให้สอดคล้องกับประกาศ ทน. ที่ ทน. 8/59)  |
| **ประเภท** | • กองทุนปิด (ไม่จำกัดอายุของกองทุนฯ ) ที่จัดตั้งภายใต้ประกาศและหลักเกณฑ์ของสำนักงาน ก.ล.ต. และจดทะเบียนใน ตลท.  | -ไม่เปลี่ยนแปลง-  |
| **จำนวนเงินกองทุนฯ**  | • มีมูลค่าการระดมทุนที่ประมาณ 100,000 ล้านบาท และสามารถระดมทุนเพิ่มเติมได้ในอนาคต | -ไม่เปลี่ยนแปลง-  |
| **วัตถุประสงค์** | • ลงทุนในโครงการโครงสร้างพื้นฐานใหม่ (Greenfield Projects) และโครงการโครงสร้างพื้นฐานที่มีอยู่เดิม (Brownfield Projects) • ลงทุนในหลักทรัพย์อื่น ๆ ที่เหมาะสม เพื่อเสริมสภาพคล่องและความมั่นคงของกองทุนฯ รวมทั้งสร้างผลตอบแทนให้แก่กองทุนฯ  | -ไม่เปลี่ยนแปลง-  |
| **แหล่งเงินทุน** | **ระยะแรก** • ใช้เงินและ / หรือหลักทรัพย์จากกองทุนรวมวายุภักษ์หนึ่ง และ/หรือ กค. สำหรับการจัดตั้งกองทุนฯ มูลค่ารวมประมาณ 10,000 ล้านบาท  | **ระยะแรก** • **กค. ลงทุนแต่เพียงรายเดียว วงเงินรวม 10,000 ล้านบาท (เพื่อให้สอดคล้องกับประกาศ ทน. ที่ ทน. 8/59) ดังนี้** 1. **ใช้เงินที่ได้จากการขายคืน**

**หน่วยลงทุน ประเภท ข. ของกองทุนรวมวายุภักษ์ หนึ่ง จำนวน 1,000 ล้านบาท** 1. **ใช้เงินสดหรือหลักทรัพย์หรือ**

**นำหน่วยลงทุนประเภท ก. ของกองทุนรวมวายุภักษ์ หนึ่ง ไปชำระราคาค่าซื้อหน่วยลงทุนของ กองทุน ฯ (Pay in Kind) จำนวน 9,000 ล้านบาท**  |
| **ระยะต่อไป**• เงินลงทุนจากนักลงทุนสถาบันทั้งในและต่างประเทศ รัฐวิสาหกิจ รวมทั้งนักลงทุนรายย่อยผ่านการจำหน่ายหน่วยลงทุนของกองทุนฯ • เงินกู้ยืมจากสถาบันการเงิน | **ระยะต่อไป**-ไม่เปลี่ยนแปลง-  |
| **ผู้ถือหน่วยลงทุน** | • กค. และนักลงทุนภาครัฐ เช่น กองทุนรวมวายุภักษ์ หนึ่ง และรัฐวิสาหกิจนักลงทุนสถาบันนักลงทุนรายย่อย | -ไม่เปลี่ยนแปลง- |
| **การรับประกันผลตอบแทนขั้นต่ำ** | • รัฐบาลสนับสนุนงบประมาณเพื่อประกันผลตอบแทนขั้นต่ำในกรณีที่ผลตอบแทนจากการลงทุนไม่เป็นไปตามที่กำหนด  | **• กำหนดให้มีกองทุนหมุนเวียนเพื่อเป็นกลไกในการรับประกันผลตอบแทนขั้นต่ำให้แก่ผู้ถือหน่วยลงทุน**  |

**13. เรื่อง แผนดำเนินการและแนวปฏิบัติในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60**

คณะรัฐมนตรีมีมติรับทราบตามที่กระทรวงการคลัง (กค.) เสนอ ดังนี้

 1. รับทราบแผนดำเนินการและแนวปฏิบัติในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60 และมอบหมายให้ธนาคารเพื่อการเกษตรและสหกรณ์การเกษตร (ธ.ก.ส.) จัดทำคู่มือการปฏิบัติงานโครงการฯ ให้แก่ผู้ที่เกี่ยวข้องทราบต่อไป

 2. ให้กระทรวงมหาดไทย กระทรวงการคลัง กระทรวงเกษตรและสหกรณ์ ธนาคารเพื่อการเกษตรและสหกรณ์การเกษตร และหน่วยงานที่เกี่ยวข้องพิจารณารวมเกษตรกรจากทะเบียนเกษตรกรผู้ปลูกข้าว ปีการเพาะปลูก 2558/59 เป็นส่วนหนึ่งของผู้มีสิทธิ์เข้าร่วมโครงการด้วย ทั้งนี้ เกษตรกรที่เข้าร่วมโครงการจะต้อง ไม่ซ้ำซ้อนกับเกษตรกรที่ได้รับการสนับสนุนค่าใช้จ่ายในการผลิตพืชทดแทนตามโครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 ที่คณะรัฐมนตรีได้มีมติอนุมัติ เมื่อวันที่ 31 พฤษภาคม 2559 (เรื่อง มาตรการช่วยเหลือเกษตรกร ปีการผลิต 2559/60 ด้านการผลิต)

 **สาระสำคัญของแผนดำเนินการและแนวปฏิบัติ**ดังกล่าว ประกอบด้วย หลักการและเหตุผล คุณสมบัติของผู้มีสิทธิ์ โครงสร้างการบริหารโครงการฯ การขอใช้สิทธิ์และการรับรองสิทธิ์ ระยะเวลาโครงการฯ
การอุทธรณ์ การตรวจติดตามผลการดำเนินโครงการฯ และแผนปฏิบัติงานโครงการฯ

**14. เรื่อง มาตรการภาษีเพื่อส่งเสริมสินค้าท้องถิ่น (OTOP Extravaganza)**

 คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

 1. เห็นชอบมาตรการภาษีเพื่อส่งเสริมสินค้าท้องถิ่นไทย และอนุมัติร่างกฎกระทรวงฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร

 2. มอบหมายการท่องเที่ยวแห่งประเทศไทยประชาสัมพันธ์แก่นักท่องเที่ยวต่างชาติ

 3. มอบหมายส่วนราชการที่เกี่ยวข้องพิจารณาจัดงานแสดงสินค้า OTOP ในช่วงเดือนสิงหาคม พ.ศ. 2559

 4. มอบหมายกรมสรรพากรประชาสัมพันธ์ให้ผู้ประกอบการ OTOP เป็นผู้ประกอบการจดทะเบียนที่ขายสินค้าให้แก่นักท่องเที่ยว ซึ่งนักท่องเที่ยวมีสิทธิขอคืนภาษีมูลค่าเพิ่ม (VAT Refund for Tourists : VRT)

 **สาระสำคัญ**

 กระทรวงการคลังได้เสนอมาตรการภาษีเพื่อส่งเสริมสินค้าท้องถิ่นไทย โดยกำหนดให้หักลดหย่อนภาษีเงินได้บุคคลธรรมดาสำหรับการซื้อสินค้า OTOP ตามจำนวนที่จ่ายจริง แต่รวมกันทั้งหมดแล้วไม่เกิน 15,000 บาท โดยมีหลักเกณฑ์และเงื่อนไข ดังนี้

 1) ต้องเป็นสินค้า OTOP ที่ได้รับการรับรองและลงทะเบียนกับกรมการพัฒนาชุมชนและต้องเสียภาษีมูลค่าเพิ่ม

 2) เป็นรายจ่ายในการซื้อสินค้า OTOP ตามข้อ 1) ให้กับผู้ประกอบการจดทะเบียนภาษีมูลค่าเพิ่ม และได้รับใบกำกับภาษีตามมาตรา 86/4 แห่งประมวลรัษฎากร ในระหว่างวันที่ 1 สิงหาคม พ.ศ. 2559 ถึงวันที่ 31 สิงหาคม พ.ศ. 2559

 3) ปฏิบัติตามหลักเกณฑ์ วิธีการ และเงื่อนไขอื่นที่อธิบดีกรมสรรพากรประกาศกำหนด

 **ร่างกฎกระทรวงฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร** มีสาระสำคัญกำหนดให้เงินได้เท่าที่ได้จ่ายเป็นค่าซื้อสินค้า OTOP (ONE TAMBON ONE PRODUCT) ให้แก่ผู้ประกอบการจดทะเบียนภาษีมูลค่าเพิ่ม และได้รับใบกำกับภาษี ในระหว่างวันที่ 1 สิงหาคม พ.ศ. 2559 ถึงวันที่ 31 สิงหาคม พ.ศ. 2559 เป็นเงินได้พึงประเมินที่ได้รับยกเว้นไม่ต้องนำมารวมคำนวณเพื่อเสียภาษีเงินได้บุคคลธรรมดา

**15. เรื่อง การขยายระยะเวลาสำหรับมาตรการภาษีเพื่อสนับสนุนการประกอบธุรกิจในเขตพัฒนาพิเศษเฉพาะกิจและมาตรการทางภาษีเพื่อสนับสนุนให้มีการติดตั้งระบบกล้องโทรทัศน์วงจรปิด (CCTV) ในเขตพัฒนาพิเศษเฉพาะกิจ**

 คณะรัฐมนตรีมีมติเห็นชอบตามที่กระทรวงการคลัง (กค.) เสนอการขยายระยะเวลาสำหรับมาตรการภาษีเพื่อสนับสนุนการประกอบธุรกิจในเขตพัฒนาพิเศษเฉพาะกิจ และมาตรการทางภาษีเพื่อสนับสนุนให้มีการติดตั้งระบบกล้องโทรทัศน์วงจรปิด (CCTV) ในเขตพัฒนาพิเศษเฉพาะกิจตามหลักการที่เสนอ ดังนี้

 1. ลดอัตราภาษีเงินได้บุคคลธรรมดาให้แก่ผู้มีเงินได้ที่มีสถานประกอบกิจการตั้งอยู่ในเขตพัฒนาพิเศษเฉพาะกิจ โดยให้สามารถเลือกนำเงินได้ตามมาตรา 40 (7) และ (8) แห่งประมวลรัษฎากร มาคำนวณเพื่อเสียภาษีในอัตราร้อยละ 0.1 ของเงินได้ โดยไม่ต้องนำเงินได้ดังกล่าวไปรวมคำนวณกับเงินได้อื่น ทั้งนี้ สำหรับเงินได้ที่เกิดขึ้นในปี พ.ศ. 2561 ถึงปี พ.ศ. 2563 เฉพาะที่ได้จากการผลิตสินค้าหรือการขายสินค้าหรือให้บริการในเขตพัฒนาพิเศษเฉพาะกิจ

 2. ลดอัตราภาษีเงินได้นิติบุคคลเหลือร้อยละ 3 ของกำไรสุทธิให้แก่บริษัทหรือห้างหุ้นส่วนนิติบุคคลที่มีสถานประกอบกิจการตั้งอยู่ในเขตพัฒนาพิเศษเฉพาะกิจ และมีรายได้เกิดขึ้นจากการผลิตสินค้าหรือการขายสินค้าหรือให้บริการในเขตดังกล่าว ตั้งแต่รอบระยะเวลาบัญชี 2561 ที่เริ่มในหรือหลังวันที่ 1 มกราคม พ.ศ. 2561 ถึงรอบระยะเวลาบัญชี 2563 ที่สิ้นสุดภายในหรือหลังวันที่ 31 ธันวาคม พ.ศ. 2563

 3. ลดอัตราภาษีเงินได้บุคคลธรรมดาหัก ณ ที่จ่าย และให้เสียในอัตราร้อยละ 0.1 สำหรับเงินได้จากการขายอสังหาริมทรัพย์ที่ตั้งอยู่ในเขตพัฒนาพิเศษเฉพาะกิจ สำหรับเงินได้ที่เกิดขึ้นตั้งแต่ปี พ.ศ. 2561 ถึงปี พ.ศ. 2563 และเมื่อถึงกำหนดเวลาการยื่นรายการให้รับยกเว้นไม่ต้องนำเงินได้มารวมคำนวณเพื่อเสียภาษี ทั้งนี้เฉพาะผู้มีเงินได้ที่ไม่ขอรับเงินภาษีที่ถูกหักไว้คืนหรือไม่ขอเครดิตเงินภาษีที่ถูกหักไว้นั้นไม่ว่าทั้งหมดหรือบางส่วน

 4. ลดอัตราภาษีธุรกิจเฉพาะเหลือร้อยละ 0.1 สำหรับรายรับจากการขายอสังหาริมทรัพย์เป็นทางค้าหรือหากำไร ทั้งนี้ เฉพาะรายรับจากการขายอสังหาริมทรัพย์ที่ตั้งอยู่ในเขตพัฒนาพิเศษเฉพาะกิจที่ได้กระทำในระหว่างวันที่ 1 มกราคม พ.ศ. 2561 ถึงวันที่ 31 ธันวาคม พ.ศ. 2563

 5. กำหนดให้บุคคลธรรมดาที่มีเงินได้ตามมาตรา 40(5) (6) (7) และ (8) แห่งประมวลรัษฎากร ซึ่งมีสถานประกอบกิจการตั้งอยู่ในเขตพัฒนาพิเศษเฉพาะกิจ สามารถหักค่าใช้จ่ายค่าซื้อและค่าติดตั้งระบบกล้องโทรทัศน์วงจรปิดได้อีกในอัตราร้อยละ 100 ของค่าใช้จ่ายดังกล่าว ทั้งนี้ สำหรับการยื่นรายการเสียภาษีเงินได้บุคคลธรรมดาตั้งแต่ปีภาษี 2559 ถึงปีภาษี 2563

 6. กำหนดให้บริษัทหรือห้างหุ้นส่วนนิติบุคคล ซึ่งมีสถานประกอบกิจการตั้งอยู่ในเขตพัฒนาพิเศษเฉพาะกิจ สามารถหักรายจ่ายค่าซื้อและค่าติดตั้งระบบกล้องโทรทัศน์วงจรปิดได้อีกในอัตราร้อยละ 100 ของรายจ่ายดังกล่าว ทั้งนี้ สำหรับรอบระยะเวลาบัญชี 2559 ที่เริ่มในหรือหลังวันที่ 1 มกราคม พ.ศ. 2559 ถึงรอบระยะเวลาบัญชี 2563 ที่สิ้นสุดภายในหรือหลังวันที่ 31 ธันวาคม พ.ศ. 2563

|  |
| --- |
| **ต่างประเทศ** |

**16. เรื่อง การจัดทำความตกลงระหว่างไทยกับสหประชาชาติในรูปแบบของหนังสือแลกเปลี่ยนสำหรับการฝึกอบรมหลักสูตรกฎหมายระหว่างประเทศระดับภูมิภาคของสหประชาชาติ (United Nations Regional Course in International Law) ประจำปี 2559**

 คณะรัฐมนตรีมีมติอนุมัติตามที่กระทรวงการต่างประเทศ (กต.) เสนอ ดังนี้

 1. อนุมัติให้จัดทำความตกลงระหว่างไทยกับสหประชาชาติในรูปแบบของหนังสือแลกเปลี่ยนสำหรับการฝึกอบรมหลักสูตรกฎหมายระหว่างประเทศระดับภูมิภาคของสหประชาชาติ (United Nations Regional Course in International Law) ประจำปี 2559 ระหว่างวันที่ 7 พฤศจิกายน – 2 ธันวาคม 2559 ที่กรุงเทพมหานคร

 2. อนุมัติให้นายวีรชัย พลาศรัย เอกอัครราชทูต ผู้แทนถาวรไทยประจำสหประชาชาติ ณ นครนิวยอร์ก หรือผู้ที่ได้รับมอบหมาย ลงนามในหนังสือแลกเปลี่ยนฯ ของฝ่ายไทย พร้อมทั้งอนุมัติให้ กต. จัดทำหนังสือมอบอำนาจเต็ม (Full Powers) ให้แก่ผู้ลงนาม

 3. หากมีความจำเป็นจะต้องแก้ไขปรับปรุงหนังสือแลกเปลี่ยนฯ ในส่วนที่ไม่ใช่สาระสำคัญก่อนการลงนาม ให้ กต. สามารถดำเนินการได้ โดยไม่ต้องนำเสนอคณะรัฐมนตรีพิจารณาอีกครั้ง

  **สาระสำคัญของการจัดทำความตกลงระหว่างไทยกับสหประชาชาติในรูปแบบของหนังสือแลกเปลี่ยนสำหรับการฝึกอบรมหลักสูตรกฎหมายระหว่างประเทศระดับภูมิภาคของสหประชาชาติ (United Nations Regional Course in International Law) ประจำปี 2559** ระหว่างวันที่ 7 พฤศจิกายน – 2 ธันวาคม 2559 ที่กรุงเทพฯ เป็นความร่วมมือระหว่างไทยกับสหประชาชาติในการสนับสนุนการฝึกอบรมฯ ซึ่งต้องดำเนินการผ่านการแลกเปลี่ยนหนังสือระหว่างกัน โดยมีวัตถุประสงค์เพื่ออบรมกฎหมายระหว่างประเทศให้กับผู้ที่ทำงานด้านนี้จากภูมิภาคเอเชียแปซิฟิก ซึ่งจะเป็นประโยชน์ต่อเจ้าหน้าที่ในสายงานด้านกฎหมายระหว่างประเทศของไทยที่จะได้รับการถ่ายทอดองค์ความรู้ แลกเปลี่ยนประสบการณ์ และสร้างเครือข่ายระหว่างประเทศตลอดจนสะท้อนถึงความร่วมมืออันดีระหว่างไทยกับสหประชาชาติ ซึ่งไทยสามารถส่งผู้แทนเข้าอบรมได้ไม่เกิน 5 คน จากผู้เข้าร่วมฝึกอบรม ไม่เกิน 30 คน ทั้งนี้ ร่างหนังสือแลกเปลี่ยนฯ มีรายละเอียดเงื่อนไขสำคัญ เช่น การให้เอกสิทธิและความคุ้มกัน การอำนวยความสะดวกด้านการตรวจลงตราและการรักษาความปลอดภัยให้แก่ผู้เข้าร่วม รวมถึงเปิดโอกาสให้ขยายระยะเวลาครอบคลุมการจัดการฝึกอบรมฯ ในปี 2560 และ ปี 2561 ที่กรุงเทพฯ ได้

**17. เรื่อง การพิจารณารับรองเอกสาร Ministerial Declaration of the Group of 77 and China on the Occasion of UNCTAD XIV และเอกสาร Pre – Conference Negotiating Text for UNCTAD XIV**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างเอกสาร Ministerial Declaration of the Group of 77 and China on the Occasion of UNCTAD XIV และร่างเอกสาร Pre – Conference Negotiating Text for UNCTAD XIV (รวม 2 ฉบับ) และอนุมัติให้หัวหน้าคณะผู้แทนไทยรับรองเอกสารดังกล่าว

 2. หากมีความจำเป็นต้องแก้ไขปรับปรุงร่างเอกสารทั้ง 2 ฉบับ ดังกล่าว ที่ไม่ส่งผลกระทบ ต่อสาระสำคัญ หรือไม่ขัดต่อผลประโยชน์ของประเทศไทย ให้ กต. สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง และให้รายงานให้คณะรัฐมนตรีทราบ

 **สาระสำคัญของร่างเอกสารทั้ง 2 ฉบับ ดังนี้**

1. **ร่างเอกสาร Ministerial Declaration of the Group of 77 and China on the**

**Occasion of UNCTAD XIV** เป็นเอกสารแสดงท่าทีและความคาดหวังของกลุ่ม 77 และจีนที่มีต่อบทบาทและภารกิจของ UNCTAD และผลการประชุมในครั้งนี้ ซึ่งกลุ่ม 77 และจีนได้พยายามผลักดันให้ประเทศกำลังพัฒนาเพิ่มพูนและกระชับความร่วมมือภายในกลุ่มและกับหุ้นส่วนด้านการพัฒนาต่าง ๆ โดยเฉพาะ UNCTAD โดยมุ่งเน้นการสร้างศักยภาพด้านการผลิต ความสำคัญของพื้นที่เชิงนโยบาย (policy space) สำหรับประเทศกำลังพัฒนา และการเสริมสร้างขีดความสามารถในการรับมือและจัดการกับโอกาสและความท้าทายต่าง ๆ เช่น ความก้าวหน้าทางเทคโนโลยีสารสนเทศและการสื่อสาร ความเหลื่อมล้ำทางดิจิทัล (digital divide) โดยใช้มาตรการที่ปฏิบัติได้จริง การระดมทุนเพื่อการพัฒนาจากทั้งภาครัฐและภาคส่วนอื่น ๆ การปฏิรูปโครงสร้างระบอบเศรษฐกิจและการเงินโลก การส่งเสริมระบบการค้าพหุภาคีภายใต้กรอบองค์การการค้าโลก และการจัดการกับประเด็นความขัดแย้งระหว่างประเทศเพื่อบรรลุเป้าหมายการพัฒนาที่ยั่งยืน

1. **ร่างเอกสาร Pre – Conference Negotiating Text for UNCTAD XIV** เป็นเอกสารที่

ระบุถึงการวิเคราะห์นโยบายสถานการณ์เศรษฐกิจระหว่างประเทศ และบทบาทที่พึงประสงค์ของ UNCTAD ในการส่งเสริมการพัฒนาที่ยั่งยืนตามวาระการพัฒนาที่ยั่งยืน ค.ศ. 2030 ปฏิญญาเซนไดเพื่อสนับสนุนกรอบการดำเนินงานลดความเสี่ยงจากภัยพิบัติ วาระปฏิบัติการแอดดิส อาบาบาว่าด้วยการระดมทุนเพื่อการพัฒนา และข้อตกลงปารีสว่าด้วยการเปลี่ยนแปลงสภาพภูมิอากาศ

**18. เรื่อง การประชุมรัฐมนตรีกรอบความร่วมมืออนุภูมิภาคลุ่มน้ำโขง**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบในหลักการต่อร่างเอกสาร 4 ฉบับ ได้แก่
	1. แผนปฏิบัติการกรอบความร่วมมือแม่น้ำโขง - คงคา ค.ศ. 2016-2018
	2. ร่างถ้อยแถลงประธานร่วมการประชุมรัฐมนตรีต่างประเทศลุ่มน้ำโขงกับสาธารณรัฐเกาหลี

ครั้งที่ 6

* 1. ร่างถ้อยแถลงร่วมการประชุมรัฐมนตรีข้อริเริ่มลุ่มน้ำโขงตอนล่าง ครั้งที่ 9
	2. ร่างถ้อยแถลงการณ์ประชุมรัฐมนตรีกรอบความร่วมมือลุ่มน้ำโขงกับญี่ปุ่น ครั้งที่ 9

และหากมีความจำเป็นต้องปรับปรุงแก้ไขร่างเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทยให้ กต. ดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีกครั้ง

1. อนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายให้เป็นหัวหน้าคณะ

ผู้แทนไทยเข้าร่วมการประชุมรัฐมนตรีกรอบความร่วมมืออนุภูมิภาคลุ่มน้ำโขง (กรอบความร่วมมือแม่น้ำโขง - คงคา ครั้งที่ 7 กรอบความร่วมมือลุ่มน้ำโขงกับสาธารณรัฐเกาหลี ครั้งที่ 6 ข้อริเริ่มลุ่มน้ำโขงตอนล่าง ครั้งที่ 9 และกรอบความร่วมมือลุ่มน้ำโขงกับญี่ปุ่น ครั้งที่ 9) เป็นผู้ร่วมให้การรับรองร่างเอกสารดังกล่าว

**19. เรื่อง การขอความเห็นชอบต่อร่างเอกสารการประชุมรัฐมนตรีต่างประเทศอาเซียน ครั้งที่ 49 และ การประชุมระดับรัฐมนตรีที่เกี่ยวข้อง**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบต่อร่างเอกสารรวม 9 ฉบับ (ร่างแถลงการณ์ 7 ฉบับและร่างบันทึกความเข้าใจ 2 ฉบับ) และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทยให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 2. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายร่วมรับรองร่างแถลงการณ์ทั้ง 7 ฉบับข้างต้น

 3. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายร่วมลงนามร่างบันทึก ความเข้าใจฯ ทั้ง 2 ฉบับ ทั้งนี้ หากเป็นกรณีผู้แทนฯ ให้ กต. ออกหนังสือมอบอำนาจเต็ม (Full Powers) ให้แก่ผู้แทนดังกล่าว

 4. ให้ กต. ดำเนินการที่เกี่ยวข้องเพื่อให้ร่างบันทึกความเข้าใจฯ ดังกล่าวมีผลใช้บังคับในโอกาสอันเหมาะสมตามแต่จะตกลงกันระหว่างภาคี รวมทั้งให้ กต. จัดทำหนังสือแจ้งเลขาธิการอาเซียนว่า ไทยได้ดำเนินการตามกระบวนการภายในเสร็จสิ้นแล้ว เพื่อให้ร่างบันทึกความเข้าใจฯ มีผลใช้บังคับ

 **ร่างแถลงการณ์ 7 ฉบับ** ประกอบด้วย 1. ร่างแถลงการณ์ร่วมของการประชุมรัฐมนตรีต่างประเทศอาเซียน ครั้งที่ 49 2. ร่างแถลงการณ์รัฐมนตรีต่างประเทศอาเซียนในโอกาสครบรอบ 40 ปี สนธิสัญญามิตรภาพและความร่วมมือในเอเชียตะวันออกเฉียงใต้ 3. ร่างแถลงการณ์การประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย – แปซิฟิก ว่าด้วยการเสริมสร้างความร่วมมือในการจัดการความเคลื่อนไหวข้ามแดนของอาชญากร 4. ร่างแถลงการณ์การประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย – แปซิฟิก ว่าด้วยความร่วมมือด้านการป้องกัน ยับยั้ง และขจัดการทำการประมงผิดกฎหมาย ขาดการรายงาน และไร้การควบคุม 5. ร่างแถลงการณ์รัฐมนตรีการประชุมอาเซียนว่าด้วยความร่วมมือด้านการเมืองและความมั่นคงในภูมิภาคเอเชีย – แปซิฟิก ว่าด้วยการเสริมสร้างความร่วมมือระหว่างหน่วยงานบังคับใช้กฎหมายทางทะเล 6. ร่างแถลงการณ์รัฐมนตรีต่างประเทศกรอบการประชุมสุดยอดเอเชียตะวันออกว่าด้วยการปลดอาวุธนิวเคลียร์ของคาบสมุทรเกาหลี และ 7. ร่างแถลงการณ์ร่วมของรัฐมนตรีต่างประเทศอาเซียนและจีนว่าด้วยการปฏิบัติตามปฏิญญาว่าด้วยการปฏิบัติของภาคีในทะเลจีนใต้อย่างเต็มที่และมีประสิทธิภาพ

 ร่างบันทึกความเข้าใจ 2 ฉบับ ประกอบด้วย 1) ร่างบันทึกความเข้าใจว่าด้วยการจัดตั้งศูนย์อาเซียน – จีน ระหว่างรัฐบาลของประเทศสมาชิกอาเซียนกับรัฐบาลสาธารณรัฐประชาชนจีน และ 2) ร่างบันทึกความเข้าใจว่าด้วยการจัดตั้งศูนย์อาเซียน – อินเดีย ระหว่างรัฐบาลประเทศสมาชิกอาเซียนกับรัฐบาลสาธารณรัฐอินเดีย

|  |
| --- |
| **แต่งตั้ง** |

**20. เรื่อง การแต่งตั้งสมาชิกฝ่ายไทยในศาลประจำอนุญาโตตุลาการ ณ กรุงเฮก (กระทรวงการต่างประเทศ)**

 คณะรัฐมนตรีมีมติเห็นชอบตามที่กระทรวงการต่างประเทศเสนอแต่งตั้งสมาชิกฝ่ายไทยในศาลประจำอนุญาโตตุลาการ ณ กรุงเฮก จำนวน 2 ราย ดังนี้

 1. **นายอรุณ ภาณุพงศ์** เป็นสมาชิกฝ่ายไทยในศาลประจำอนุญาโตตุลาการ ณ กรุงเฮก สืบต่อไปอีกวาระหนึ่ง

 2. **นายธนะ ดวงรัตน์** เป็นสมาชิกฝ่ายไทยในศาลประจำอนุญาโตตุลาการ ณ กรุงเฮก เพื่อทดแทนตำแหน่งที่ว่าง

 โดยมีวาระดำรงตำแหน่ง 6 ปี ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**21. เรื่อง การแต่งตั้งกงสุลกิตติมศักดิ์ ณ เมืองซัปโปโร ญี่ปุ่น (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง นายมะซะอะกิ โอะซะวะ (Mr. Masaaki Ozawa) เป็นกงสุลกิตติมศักดิ์ ณ เมืองซัปโปโร ญี่ปุ่น โดยมีเขตกงสุลครอบคลุมจังหวัดฮอกไกโด สืบแทน นายอิคุโอะ คะสึคิ (Mr. Ikuo Katsuki) ซึ่งขอลาออกจากตำแหน่ง

**22. เรื่อง ขออนุมัติบรรจุกลับและแต่งตั้งบุคคลที่ได้รับการคัดเลือกให้ดำรงตำแหน่งประเภทบริหารระดับสูง (กระทรวงศึกษาธิการ)**

 คณะรัฐมนตรีมีมติอนุมัติตามที่กระทรวงศึกษาธิการเสนอบรรจุกลับ**รองศาสตราจารย์บัณฑิต ทิพากร** พนักงานมหาวิทยาลัย ตำแหน่ง รองอธิการบดีมหาวิทยาลัยเทคโนโลยีพระจอมเกล้าธนบุรี (เดิมเป็นข้าราชการพลเรือนในสถาบันอุดมศึกษา และได้ลาออกจากราชการด้วยเหตุทดแทนเพื่อเป็นพนักงานราชการตามกฎหมาย) มาเป็นข้าราชการพลเรือนสามัญ และแต่งตั้งให้ดำรงตำแหน่ง รองเลขาธิการคณะกรรมการการอุดมศึกษา สำนักงานคณะกรรมการการอุดมศึกษา กระทรวงศึกษาธิการ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**23. เรื่อง การแต่งตั้งกรรมการอื่นในคณะกรรมการรถไฟแห่งประเทศไทย**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้ง **รองศาสตราจารย์ธัชวรรณ กนิษฐ์พงศ์** ให้ดำรงตำแหน่งกรรมการอื่นในคณะกรรมการรถไฟแห่งประเทศไทย (รฟท.) ทั้งนี้ ตั้งแต่ วันที่ 12 กรกฎาคม 2559 เป็นต้นไป

………………………………………..